Document ID: 32013R0510

UREDBA KOMISIJE (EU) št. 510/2013
z dne 3. junija 2013
o spremembi prilog I, II in III k Uredbi (ES) št. 1333/2008 Evropskega parlamenta in Sveta glede uporabe železovih oksidov in hidroksidov (E 172), hidroksipropilmetil celuloze (E 464) in polisorbatov (E 432-E 436) za označevanje nekaterih vrst sadja
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1), zlasti členov 9(2), 10(3) in 30(5) Uredbe,
ob upoštevanju naslednjega:
(1)
Priloga I k Uredbi (ES) št. 1333/2008 določa funkcijske razrede aditivov za živila v živilih ter aditivov za živila v aditivih za živila in encimih za živila.
(2)
Po potrebi se lahko zaradi znanstvenega napredka ali tehnološkega razvoja v Prilogo I k Uredbi (ES) št. 1333/2008 dodajo dodatni funkcijski razredi.
(3)
Raziskave in razvoj so pokazali, da železovi oksidi in hidroksidi (E 172) ob nanosu na površino sadja ali zelenjave ob razbarvanju nekaterih delov (npr. z lasersko obdelavo) povečajo kontrast med temi deli in preostalo površino, ko reagirajo z nekaterimi sestavinami, ki se izločajo iz zunanjega sloja ploda. Navedeni učinek se lahko uporabi za označevanje sadja ali zelenjave. Zato je primerno, da se v Prilogo I k Uredbi (ES) št. 1333/2008 doda nov funkcijski razred „ojačevalci kontrasta“.
(4)
Priloga II k Uredbi (ES) št. 1333/2008 določa seznam Unije aditivov za živila, odobrenih za uporabo v živilih, in pogoje njihove uporabe.
(5)
Priloga III k Uredbi (ES) št. 1333/2008 določa seznam Unije aditivov za živila, odobrenih za uporabo v aditivih za živila, encimih za živila, aromah, hranilih, in pogoje njihove uporabe.
(6)
Navedeni seznami se lahko spremenijo v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
(7)
V skladu s členom 3(1) Uredbe (ES) št. 1331/2008 se lahko seznam Unije aditivov za živila na pobudo Komisije ali na podlagi zahtevka posodobi.
(8)
Zahtevek za odobritev uporabe železovih oksidov in hidroksidov (E 172) kot ojačevalcev kontrasta, hidroksipropilmetil celuloze (E 464) kot sredstva za glaziranje za neizbrisno označevanje nekaterih vrst sadja in polisorbatov (E 432-E 436) kot emulgatorjev v pripravkih ojačevalcev kontrasta je bil predložen 8. aprila 2011 in je dostopen državam članicam.
(9)
Razvita je bila nova tehnologija označevanja, ki za nanašanje informacij na površino svežega sadja uporablja laser z ogljikovim dioksidom. Na površini nekaterih živil se zaradi neposrednega razbarvanja z laserskim žarkom razvije zaznaven madež, vendar ne na vseh. Zato obstaja tehnološka potreba po uporabi železovih oksidov in hidroksidov (E 172) kot ojačevalcev kontrasta, hidroksipropilmetil celuloze (E 464) kot sredstva za glaziranje in polisorbatov (E 432-E 436) kot emulgatorjev v pripravkih ojačevalcev kontrasta, da se izboljša kontrast in omogoči neizbrisno označevanje nekaterih vrst sadja. Železovi oksidi in hidroksidi (E 172) zagotavljajo dovolj kontrasta med označenimi deli sadeža in njegovo preostalo površino, hidroksipropilmetil celuloza (E 464) tvori tanek zaščitni film na označenih delih, polisorbati (E 432-E 436) pa zagotavljajo homogeno razpršenost pripravkov aditivov za živila na označenih delih živil.
(10)
Uporaba aditivov za živila bi morala potrošniku zagotavljati prednosti in koristi. Nova tehnologija označevanja se lahko uporablja za ponovno navajanje vseh ali nekaterih obveznih podatkov, ki se zahtevajo v skladu z zakonodajo Unije ali zakonodajo države članice. Poleg tega imajo potrošniki lahko koristi od uporabe nove tehnologije označevanja, če sta prostovoljno navedena blagovna znamka in način proizvodnje.
(11)
Poleg tega nova tehnologija neizbrisnega označevanja zagotavlja alternativo snemljivim papirnatim nalepkam, ki so trenutno v uporabi, in omejuje tveganje izgube, mešanja ali zamenjave živila ter tako omogoča lažji prevoz in shranjevanje zadevnih sadežev. Za ta namen je lahko koristna tudi navedba kode PLU (identifikacijske številke, ki jo uporabljajo nosilci živilske dejavnosti za lažjo odpremo in inventuro proizvodov), kode QR (matrične črtne kode, ki omogoča hiter pregled kodiranih informacij) in črtne kode. Zato je primerno, da se dovoli navedba takih informacij na nekaterih vrstah sadja.
(12)
Železove okside in hidrokside (E 172), hidroksipropilmetil celulozo (E 464) in polisorbate (E 432-E 436) je treba uporabljati v majhnih količinah in samo na zunanji površini sadja, pri čemer se ne pričakuje, da bodo znatno prehajali v notranji del sadeža. Obdelava sadja, pri katerem se lupina običajno ne zaužije, tako ne bo vplivala na zdravje ljudi. Zato je primerno dovoliti uporabo železovih oksidov in hidroksidov (E 172) ter hidroksipropilmetil celuloze (E 464) samo za označevanje citrusov, melon in granatnih jabolk, polisorbatov (E 432-E 436) pa za uporabo v pripravkih ojačevalcev kontrasta.
(13)
Znanstveni odbor za hrano je železove okside in hidrokside (E 172) nazadnje ocenil leta 1975 (3). Ocena je pokazala, da je topnost v človeškem prebavnem traktu verjetna le za 1 % železovih oksidov in hidriranih železovih oksidov, zaradi česar je Odbor določil sprejemljiv dnevni vnos, ne da bi opredelil zgornjo mejo. Znanstveni odbor za hrano je hidroksipropilmetil celulozo (E 464) nazadnje ocenil leta 1992 (4). Za pet modificiranih celuloz je bil določen skupen sprejemljiv dnevni vnos „neopredeljeno“. Odbor je leta 1983 za skupino polisorbatov (E 432-E 436) določil sprejemljiv dnevni vnos v višini 10 mg/kg bw/dan (5). Komisija o vnosu aditivov za živila s hrano v Evropski uniji je v svojem poročilu (6) ugotovila, da je za polisorbate (E 432-E 436) morda potrebna bolj realistična ocena vnosa na podlagi dejanske ravni uporabe aditivov za živila. Evropska agencija za varnost hrane (v nadaljnjem besedilu: Agencija) naj bi izvedla oceno vnosa v okviru ponovnega ovrednotenja polisorbatov (E 432-E 436) do konca leta 2016, kot je predvideno z Uredbo Komisije (EU) št. 257/2010 (7). Do takrat bodo glede možnega podaljšanja uporabe preučena le živila, ki neznatno prispevajo k skupnemu vnosu navedenih snovi.
(14)
V skladu s členom 3(2) Uredbe (ES) št. 1331/2008 se mora Komisija za posodobitev seznamov Unije aditivov za živila iz prilog II in III k Uredbi (ES) št. 1333/2008 posvetovati z Evropsko agencijo za varnost hrane, razen če zadevna posodobitev ne vpliva na zdravje ljudi. Odobritev uporabe železovih oksidov in hidroksidov (E 172) in hidroksipropilmetil celuloze (E 464) za označevanje citrusov, melon in granatnih jabolk ter polisorbatov (E 432-E 436) za uporabo v pripravkih ojačevalcev kontrasta pomeni posodobitve navedenih seznamov, ki ne bodo vplivale na zdravje ljudi, zato Evropske agencije za varnost hrane ni treba zaprositi za mnenje.
(15)
V skladu s prehodnimi določbami Uredbe Komisije (EU) št. 1129/2011 z dne 11. novembra 2011 o spremembi Priloge II k Uredbi (ES) št. 1333/2008 Evropskega parlamenta in Sveta z vzpostavitvijo seznama Unije aditivov za živila (8) se Priloga II s seznamom Unije aditivov za živila, odobrenih za uporabo v živilih, in pogoji uporabe uporablja od 1. junija 2013. Da se omogoči uporaba železovih oksidov in hidroksidov (E 172) ter hidroksipropilmetil celuloze (E 464) za označevanje nekaterih vrst sadja pred navedenim datumom, je treba določiti zgodnejši datum uporabe v zvezi s temi aditivi za živila.
(16)
Priloge I, II in III k Uredbi (ES) št. 1333/2008 bi bilo zato treba ustrezno spremeniti.
(17)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloge I, II in III k Uredbi (ES) št. 1333/2008 se spremenijo v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 3. junija 2013

Labels: 3
0
1
17